รายการเดินหน้าประเทศไทย : เปลี่ยนแปลงระบบสอบเข้าศึกษาในสถาบันอุดมศึกษา ปี 2561
นายสุภัทร จำปาทอง เลขาธิการคณะกรรมการการอุดมศึกษา กล่าวในรายการเดินหน้าประเทศไทย เรื่องเปลี่ยนแปลงระบบสอบเข้าศึกษาในสถาบันอุดมศึกษา ปี 2561 ว่า เมื่อ 30-40 ปีที่ผ่านมาใช้ระบบเอนทรานซ์คัดเลือกนักเรียนเข้ามหาวิทยาลัย คือการสอบที่ใช้ข้อสอบเดียวกัน เวลาเดียวกัน โดยมีสนามสอบกระจายอยู่ทั่วประเทศ  1 ปีมีการจัดสอบเพียงครั้งเดียว แม้ระบบการสอบนี้จะเป็นธรรมแต่ก็ไม่ได้ทำให้ได้นักเรียนที่ตรงกับความต้องการของคณะ ส่วนการสอบตรงทำให้นักเรียนต้องแบกรับค่าใช้จ่ายทั้งการสอบและการเดินทาง และแม้การสอบจะเปิดกว้างแต่ก็มีข้อจำกัดหากผู้ปกครองมีฐานะทางเศรษฐกิจไม่ดีอาจทำให้นักเรียนไม่มีโอกาสไปสอบแข่งขัน และหากนักเรียนฉลาดก็จะสอบหลายที่แล้วไปสละสิทธิ์ภายหลังทำให้มหาวิทยาลัยต้องเปิดสอบใหม่

ขณะที่ศาสตราจารย์ สุชัชวีร์ สุวรรณสวัสดิ์ ประธานที่ประชุมอธิการบดีแห่งประเทศไทย กล่าวว่า TCAS เป็นระบบการสอบที่จะมาช่วยแก้ปัญหาที่ผ่านมาในอดีต โดยจะแบ่งการสอบออกเป็น 5 รอบ ซึ่งนักเรียนสามารถเลือกสอบได้เพียง 1 รอบเท่านั้น ซึ่งการสอบแบ่งออกตามประเภทความถนัดของนักเรียนประกอบด้วย รอบที่ 1การรับด้วยแฟ้มสะสมผลงาน (Portfolio) โดยไม่มีการสอบข้อเขียน รอบที่ 2 การรับแบบโควตาที่มีการสอบปฏิบัติและข้อเขียน รอบที่ 3 การรับตรงร่วมกัน รอบที่ 4 การรับแบบ Admission และรอบที่ 5 การรับตรงแบบอิสระ (รอบเก็บตก) 
ระบบนี้จะช่วยลดความเหลื่อมล้ำเพราะทุกคนมี 1 สิทธิที่จะเลือกเหมือนกัน อีกทั้งนักเรียนจะได้เรียนเต็มเวลาในชั้นมัธยมศึกษาปีที่ 6 ด้วยเพราะการจัดสอบดังกล่าวนี้จะมีขึ้นภายหลังจากที่เรียนจบแล้ว



ปิยะนุช สุขสีแก้ว / สวท.